**Lover for Solør Røde Kors**

*Solør Røde Kors har sitt utspring i Åsnes Røde Kors, stiftet 3. februar 1994.
Foreningen omfatter områder som tidligere hadde organisasjonsmessig dekning av Grue Røde Kors
(stiftet 11.05.1967 og nedlagt 03.05.2006) og Våler Røde Kors (stiftet 31.12.1989 og nedlagt 26.02.2002)*

*Vedtatt på årsmøtet 23. februar 2023*

**Kapittel I. Formål**

**§ 1.** Solør Røde Kors ble stiftet den 23. februar 2023. Den er en selvstendig forening med egne medlemmer som slutter opp om Røde Kors’ formål og prinsipper, blant annet ved å avdekke lokale omsorgsbehov, ta initiativ til aktiviteter, kurs, beredskapstiltak o.l., samt gi tilbud til ulike grupper/mennesker i nærmiljøet.

Solør Røde Kors representerer Norges Røde Kors og Hedmark Røde Kors innenfor sitt geografiske område som er Grue, Åsnes og Våler kommuner.

Lokalforeningen har ansvaret for all Røde Kors-virksomhet i sitt lokalmiljø.

**§ 2.** Foreningen skal drive Røde Kors-arbeid i overensstemmelse med Lover for Røde Kors, og beslutninger samt bestemmelser fattet av landsmøtet, landsstyret og Hedmark Røde Kors,
jf. Lover for Røde Kors §§ 13 og 17

**Kapittel II. Organisasjon – Medlemskap**

**§ 3.** Solør Røde Kors’ organer er lokalstyret og årsmøtet.

**§ 4.** Solør Røde Kors har følgende kategorier for medlemskap: Enkeltmedlemskap, familiemedlemskap, bedriftsmedlemskap, ungdom, og barn.

Medlemskap tegnes gjennom lokalforeningen.

Medlemskontingenten fastsettes av landsstyret i Norges Røde Kors, jf. Lover for Røde Kors § 8.4. Kun medlemmer i Røde Kors kan ha tillitsverv i Røde Kors’ organisasjonsledd, jf. Lover for Røde Kors § 8.3.

Landsstyret kan stille spesielle kvalitets- og alderskrav, krav til egnethet samt krav til medlemskap i Røde Kors for å kunne utføre bestemte verv eller aktiviteter i de enkelte organisasjonsledd.

Styret i lokalforeningen er ansvarlig for at aktivitetene drives i henhold til lover bestemmelser og retningslinjer i Røde Kors. Styret har ansvar for at den som leder en aktivitet gjør en vurdering av om en frivillig har den nødvendige kompetansen og egnetheten til å utføre aktiviteten vedkommende ønsker å være frivillig i før den frivillige starter i aktiviteten, jf. lover for Røde Kors § 9.

Medlemmer som lokalforeningen ønsker å hedre, kan av årsmøtet utnevnes til æresmedlem
av lokalforeningen.

**Kapittel III. Alminnelige bestemmelser**

**§ 5.** Lokalforeningen rår over egne midler innenfor rammen av Røde Kors’ formål. Lokalforeningen er alene ansvarlig for de forpliktelser som den påtar seg - jf. Lover for Røde Kors § 18. Til større foretak av økonomisk art kreves årsmøtets samtykke.

Lokalforeningen skal ha en felles økonomi, jf. Lover for Røde Kors § 18. Lokalforeningen er regnskapspliktig.

**§ 6.** Solør Røde Kors yter tilskudd til Hedmark Røde Kors og til landsforeningen etter regler fastsatt av landsstyret og av distriktsårsmøte.

**§ 7.** Lokalforeningens regnskaper revideres av 2 personer med relevant kompetanse som velges på årsmøtet. Revisor velges etter kriterier fastsatt av landsmøtet og landsstyret, jf. Lover for Røde Kors § 12.3.

**§ 8.** Kun medlemmer som har fylt 15 år har stemmerett på lokalforeningens og avdelingenes møter. Denne aldersgrensen gjelder ikke for ledere som representerer Røde Kors Ungdom i foreningens møter. Aldersgrensen gjelder heller ikke for Røde Kors Ungdoms egne møter hvor aldersgrensen er 13–30 år.

Røde Kors skal legge til rette for at medlemmer under 13 år har arenaer hvor de kan fremme sine synspunkter eller øve innflytelse over arbeidet i organisasjonen.

For å ha stemmerett på foreningens årsmøte, må medlemmet ha betalt sin kontingent til Solør Røde Kors i løpet av de siste 14 måneder innen møtets begynnelse.

Bare de som er til stede på lokalforeningens møter kan stemme. Blanke stemmer holdes utenfor ved opptellingen.

**§ 9.** Lokalforeningene kan på distriktsårsmøte delta med sin leder eller nestleder, jf. distriktets lover. Dersom verken leder eller nestleder kan møte, kan distriktsstyret gi dispensasjon fra denne bestemmelsen.

I tillegg deltar leder/nestleder for lokalrådene på distriktsårsmøte. Dersom lokalstyret ivaretar rollen som lokalråd kan lokalstyret i stedet oppnevne delegat(er) fra respektiv(e) avdeling(er), fortrinnsvis styremedlem(mer).

**§ 10.** Vedtak om endring av disse lover krever to tredjedels flertall på årsmøtet eller på ekstraordinært møte.

For øvrig gjøres vedtak i lokalforeningen ved alminnelig flertall. Ved likt stemmetall er lederens stemmegivning avgjørende, unntatt ved valg.

**§ 11.** En frivillig i lokalforeningens aktivitet som ikke har den nødvendige egnetheten eller som opptrer slik som beskrevet i Lover for Norges Røde Kors § 9, punkt 9.1., kan utelukkes fra aktiviteten av lokalforeningsstyret, jf. Lover for Røde Kors § 9, punkt 9.1.

En tillitsvalgt i lokalforeningen som opptrer slik som beskrevet i Lover for Norges Røde Kors § 9, punkt 9.2., kan suspenderes av distriktsstyret.

Et medlem eller en frivillig som opptrer slik som beskrevet i Lover for Norges Røde Kors § 9, punkt 9.3., kan ekskluderes av landsstyret.

**§ 12.** En avgjørelse fra årsmøtet eller ekstraordinært årsmøte kan ankes i henhold til Lover for Røde Kors § 15 og bestemmelse om anke over vedtak fra årsmøter. Øvrige tvister løses gjennom organisatorisk tjenestevei.

**§ 13.** Solør Røde Kors kan oppløses av årsmøtet eller av ekstraordinært møte etter vedtak med to tredjedels flertall, jf. Lover for Norges Røde Kors § 20, punkt 20.9.

Dersom det på tross av innkalling etter reglene i §§ 14 og 16 ikke lar seg gjøre å avholde årsmøte eller ekstraordinært møte, kan styret med to tredjedels flertall beslutte oppløsning. Lar det seg ikke gjøre å holde beslutningsdyktig styremøte, trer styret i Hedmark Røde Kors inn i stedet for Solør Røde Kors lokalstyre.

Solør Røde Kors midler og eiendeler skal, etter at gjeldsforpliktelser er innløst, tilfalle distriktet som ikke kan disponere midlene eller eiendelene før det er gått to år.

Det skal nedsettes et avviklingsstyre som har ansvaret for at avviklingen av lokalforeningen skjer på en forsvarlig måte. Avviklingsstyret skal minst ha én representant som er oppnevnt av distriktsstyret.

**Kapittel IV. Årsmøtet**

**§ 14.** Årsmøtet er Solør Røde Kors' høyeste myndighet.

Årsmøtet holdes innen utgangen av februar måned. Styret innkaller til årsmøtet med minst 14 dagers varsel, med opplysning om dagsorden og hvor sakspapirene til årsmøtet er tilgjengelig. Innkalling skal skje gjennom kunngjøring som er tilgjengelig for alle medlemmene, og ved å sende e-post eller annen direkte melding til alle registrerte medlemmer.

Sakspapirene skal inneholde: Årsberetning og reviderte regnskap fra foregående år, handlingsprogram og budsjett for inneværende år, valgkomiteens innstilling, samt andre innkomne forslag som styret har mottatt og eventuelle bilag til innmeldte saker.

Årsmøtet er beslutningsdyktig når det er innkalt i henhold til lovene i Røde Kors.

**§ 15.** Årsmøtet ledes av lokalforeningslederen.

Årsmøtet skal behandle:

1. styrets beretning for lokalforeningens totale virksomhet foregående kalenderår.
2. reviderte regnskaper for lokalforeningens totale virksomhet foregående kalenderår.
3. handlingsplan/budsjetter for lokalforeningens totale virksomhet for inneværende kalenderår.
4. Vedta evt. endringer i lokalforeningens lover
5. valg av leder, nestleder, 4 medlemmer og 1 varamedlem til styret.
6. valg av revisor.
7. valg av valgkomite med leder, 2 medlemmer og 1 varamedlem.
8. innkomne forslag.

Forslag må være innkommet til styret innen utgangen av desember måned. Forslag til lovendringer fra andre enn styret må være innkommet innen utgangen av desember måned.

Årsmøtet kan velge en dirigent for behandling av årsmøtets saker.

Årsmøtet utnevner æresmedlemmer av Solør Røde Kors etter forslag fra styret i foreningen.

Medlemmer og varamedlemmer av styret velges for to år av gangen. Leder og nestleder bør ikke velges samme år. Disse valg foregår skriftlig.

Hvis flere enn to kandidater har stilt til valg og ingen av dem oppnår minst halvparten av stemmene, foretas omvalg mellom de to kandidater som har flest stemmer. Gir omvalget ikke flertall for en kandidat, foretas loddtrekning.

Nyvalgte medlemmer og varamedlemmer overtar sine verv umiddelbart etter at årsmøtet er avsluttet.

Det skal føres protokoll fra årsmøtet, som skal underskrives av leder og to av årsmøtedelegatene. Protokollen skal inneholde alle årsmøtets vedtak og utfallet av stemmegivningen. Antall stemmeberettigede skal også fremgå av protokollen.

**§ 16.** Ekstraordinært årsmøte avholdes når styret finner det nødvendig, eller når minst
10 medlemmer krever det.

Det ekstraordinære årsmøtet innkalles med minst åtte dagers varsel, og kan kun behandle de saker som har foranlediget innkallingen. Bestemmelsene i § 14, siste setning - og i § 15, første ledd, gjelder på samme måte.

**Kapittel V. Lokalstyret**

**§ 17.** Lokalstyret leder foreningens virksomhet etter bestemmelser fastsatt av årsmøtet, distriktsstyret, landsstyret og landsmøtet. Styret er ansvarlig for at foreningens midler og eiendeler forvaltes på en betryggende måte.

Styret består av: leder, nestleder og 4 medlemmer og 1 varamedlem. Flertallet av medlemmene og varamedlemmet i styret må ha fylt 18 år.

Styret kan opprette et arbeidsutvalg, bestående av lederen og to av styrets medlemmer, utpekt av dette.

**§ 18.** Foreningen forpliktes av styret ved underskrift av lederen, eller i dennes fravær av nestlederen, sammen med ett av de øvrige styremedlemmer.

**§ 19.** Lederen innkaller styret til møter etter behov. Hvert medlem av styret kan kreve at styret sammenkalles. Det skal avholdes minst fire styremøter i løpet av året. Styret er beslutningsdyktig når mer enn halvdelen av styret, og herunder leder eller nestleder, er til stede.

Styret fører protokoll over sine forhandlinger og vedtak.

**§ 20.** Styret sender innen utgangen av februar måned på fastsatt måte revidert regnskap og beretning for foregående kalenderår til distriktsstyret.

Beretning og regnskap sendes uansett om årsmøtet har vært avholdt.

Endringer som årsmøtet måtte vedta, meddeles distriktsstyret umiddelbart etter at årsmøtet er avsluttet.

**Kapittel VI. Ressursgrupper**

**§ 21.** Lokalstyret og lokalrådene kan – etter behov – opprette ressursgrupper. En ressursgruppe skal løse oppgaver etter mandat fra det styret/rådet som opprettet den.

**Kapittel VII. Ikrafttreden**

**§ 22.** Disse lover, som trer i kraft den 23. februar 2023 krever godkjennelse av styret i Hedmark Røde Kors. Vedtak om endring - jf. § 10, første ledd - må for å tre i kraft, være godkjent av distriktsstyret.